Limfjorden skal være testområde for en førerløs havnebus. Søfartsstyrelsen har nu officielt godkendt projektet, der hvis alt går efter planen kan fragte passagerer fra Stigsborg havnefront og til Musikkens hus i 2020. - Ruten mellem Stigsborg Havnefront i Nørresundby og Musikkens Hus i Aalborg er en fysisk sammenkobling af byen, men også et vigtigt element i den regionale udviklingsstrategi. Vi vil være en Smart City, der ligger i den internationale top inden for nytænkende og bæredygtig byudvikling. Havnebussen er endnu et skridt i den rigtige retning, siger borgmester i Aalborg Kommune og bestyrelsesformand i Aalborg Havn A/S, Thomas Kastrup Larsen. I den kommende testfase sejler færgen med to besætningsmedlemmer om bord. De skal gennemteste teknologien, så der er garanti for, at passagererne kommer tørskoede over fjorden, når færgen i fremtiden skal sejle autonomt. - Der bliver arbejdet målrettet på at kunne sætte forsøgsfærgen med bemanding i fjorden allerede i løbet af sommeren. Og hvis alt går vel, håber vi på at have den førerløse havnebus klar til sin jomfrutur med 12 passagerer allerede i 2020, siger Thomas Kastrup-Larsen. Det er en arbejdsgruppe bestående af en række virksomheder og organisationer, der står bag projektet med den førerløse havnebus. Gruppen søger i første omgang regionale udviklingsmidler til forprojektet i 2018, men der skal skaffes yderligere 20-30 millioner over de resterende tre år for at tidsplanen holder.

Opsummering:
Drømmen om en førerløs havnebus mellem Aalborg og Nørresundby er kommet et skridt tættere på, for Søfartsstyrelsen har netop godkendt Limfjorden som testområde.